นายกรัฐมนตรีแสดงความยินดีกับคณะนักร้องประสานเสียงสวนพลู ที่ได้รับรางวัลชนะเลิศ สาขา Open Choirs ในมหกรรมดนตรีนานาชาติ
ปลัดกระทรวงวัฒนธรรม นำคณะนักร้องประสานเสียงสวนพลู ที่ได้รับรางวัลชนะเลิศ สาขา Open Choirs และผู้อำนวยการเพลงของคณะนักร้อง เข้าพบ พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ที่ทำเนียบรัฐบาล         นายกรัฐมนตรี กล่าวแสดงความยินดี กับผู้ที่ได้รับรางวัล ถือเป็นเรื่องที่น่ายินดี ของรัฐบาล และคนไทยทั้งประเทศ ถือเป็นบทบาทที่สำคัญ ในฐานะตัวแทนคนไทย นำวัฒนธรรมไปเผยแพร่ตามแนวทาง ที่พระบาทสมเด็จพระเจ้าอยู่หัว พระราชทานไว้ คือ การทำให้วัฒนธรรมไทยมีคุณค่าในสากลเชื่อมโยงสู่การเพิ่มมูลค่าให้กับประเทศในหลายมิติ อีกทั้งการร้องเพลงกาพย์เห่เรือที่ได้ร้อง เข้ากับบรรยากาศของไทย ที่กำลังจะมีพระราชพิธีเสด็จพระราชดำเนินไปถวายผ้าพระกฐินโดยขบวนพยุหยาตราทางชลมารค และมีแนวคิดนำเพลงเหล่านี้ไปใช้ ในการพิธีเปิดการประชุมอาเซียนซัมมิท นอกเหนือจากเพลงประจำอาเซียน ที่จะเกิดขึ้นด้วย เพื่อให้มีโอกาสได้นำเสนอการแสดงสู่สายตาผู้นำระดับอาเซียนในเดือนพฤศจิกายน โดยขอให้กระทรวงการต่างประเทศ และกระทรวงวัฒนธรรม ประสานหารือในเรื่องนี้         นายกรัฐมนตรี กล่าวว่า การเดินหน้าประเทศ โดยอาศัยแนวทางจากต่างชาติอาจไม่สามารถนำมาใช้ได้ทั้งหมด เพราะมีความคิดที่แตกต่างกันโดยเฉพาะพื้นฐานและบริบท จึงทำได้เพียงนำมาประยุกต์ใช้ ซึ่งการที่รัฐบาลจะทำอะไรรีบด่วน หรือเริ่มต้นทำอะไรแบบใหม่ทันที ก็ยังติดขัดปัญหามากมายโดยเฉพาะมาตรการทางเศรษฐกิจ ที่ยังติดปัญหาพื้นฐานเดิมจึงต้องทยอยทำไป แต่ยืนยันรัฐบาลนี้ จะพยายามทำอย่างเต็มที่ต่อไป        นายกรัฐมนตรี ยังได้ฝากถึงเด็ก และเยาวชนช่วยกันรักษาสืบสานต่อยอดดำรงไว้เป็นมรดกทางวัฒนธรรมอันล้ำค่าของประเทศชาติอันเป็นที่รักยิ่งของเราสืบไป